Eduskunnassa oppositiopuolueet vastasivat naurunremakalla peruspalveluministeri Juha Rehulan (kesk.) kantaan, ettei Juha Sipilän (kesk.) hallituksella ole yhtiöittämisvimmaa. SDP:n kansanedustaja Joona Räsänen yritti tivata Rehulalta, jäävätkö neuvolat sote-uudistuksessa yhtiöittämisen ulkopuolelle.

– Edustaja viittasi noin neljä kertaa [tasan neljä, toim.huom.] yhtiöittämisvimmaan. Ei Sipilän hallituksella ole mitään yhtiöittämisvimmaa, Rehula sanoi ja sai opposition kansanedustajat nauramaan ja huutamaan vastalauseita.

– Sipilän hallituksella on se tavoite, että ihmiset saavat nykyistä paremmat palvelut, Rehula jatkoi ja nyt puolestaan hallituspuolueiden kansanedustajat ryhtyivät kannatushuutoihin.

Eduskunnassa on väännetty kättä neuvolapalveluiden asemasta sote-uudistuksessa jo kaksi viikkoa. Viime viikolla hallitus ei osannut antaa selvää kantaa siihen, kuuluvatko neuvolapalvelut yhtiöittämisen piiriin. Väittely jatkui tiistaina välikysymyskeskustelussa sekä edelleen nyt torstaina kyselytunnilla.

Neuvolapalvelut ovat tällä hetkellä kuntien tuottamia palveluita. Sote-uudistuksen myötä kunnalliset terveyskeskukset on tarkoitus yhtiöittää sote-keskuksiksi ja ne saatetaan kilpailemaan yksityisten palveluntuottajien kanssa. Nyt perustettavien maakuntien tuottamia palveluita sen sijaan ei tarvitse yhtiöittää.

Kansanedustajia onkin kummastuttanut, siirtyvätkö neuvolat sote-keskuksiin vai maakuntiin. Tiistain välikysymyskeskustelussa Rehula ilmoitti, että kumpikin käy, ja että maakuntahallinnot saavat ratkaista asian itse.

Pääministeri Sipilä sen sijaan ilmoitti tiistain välikysymyskeskustelussa henkilökohtaisena suosituksenaan, että neuvolat siirrettäisiin maakuntiin julkisin varoin tuotettaviksi. Torstain kyselytunnilla THL:n entinen pääjohtaja, kansanedustaja Pekka Puska (kesk.) yhtyi Sipilän näkemykseen.

– Minä en kannata neuvoloiden yhtiöittämistä maakunnissa kuten ei myöskään pääministeri tässä salissa. Olen aivan varma, että (neuvolajärjestelmän isänä pidetyn) Arvo Ylpön perintö voidaan turvata, kun tässä salissa suurin osa puolueista on ilmoittanut kannattavansa julkisia neuvoloita. Minulla ei ole mitään syytä epäillä, etteivätkö maakunnat näin päättäisi, Puska arvioi.

LUE MYÖS:

Sipilä antoi oman suosituksensa, vaikka neuvolahuoli helpottui

Ministerin vastaus neuvolakysymyksiin ihmetyttää: ”Nyt kuulostaa ihan erilaiselta ja kovasti huolestuttavalta”

Kova äläkkä neuvoloista eduskunnassa: ”Pystyttekö vastaamaan?”